Virallinen lehti nro C 142 , 21/05/1999 s. 0060



KIRJALLINEN KYSYMYS E-2953/98 esittäjä(t): Gerhard Hager (NI) komissiolle (8. lokakuuta 1998) Aihe: Laajentuminen - vapaa liikkuvuus Komissio lienee ymmärtänyt väärin esittämäni kysymyksen E-1276/98(1). Kysymykseni ei koskenut neuvotteluasemia, vaan pikemminkin eräitä muita näkökohtia. Toivon saavani tällä toisella yrittämällä enemmän tietoja seuraavista kysymyksistä: 1. Onko komissiolla käytettävissään (ennen etelään laajentumista laadittuja) tutkimuksia etelään laajentumisesta ja työntekijöiden muuttoliikkeestä? Jos on, niin mitä ja minkä sisältöisiä? 2. Onko komissiolla käytettävissään tutkimuksia etelään laajentumisen seurauksista muuttopaineeseen? 3. Onko komissiolla käytettävissään tutkimuksia tulevaan laajentumiseen liittyvästä muuttopotentiaalista? 4. Mihin realistisiin arvioihin perustuu komission näkemys siirtymäajoista? 5. Onko komission lähtökohtana erilaisia olettamuksia ja missä komission mielestä ilmenee eroja? 6. Mikä on komission arvio muuttohalukkaiden ryhmien rakenteesta? 7. Mikä on komission arvio muuttoliikkeen syistä? 8. Miten komissio arvioi muuttoliikkeen jakautuvan eri kohdemaihin? Voiko komissio edellä mainittuihin kysymyksiin vastatessaan ottaa huomioon erityisesti tiedot, jotka on saatu sen jälkeen, kun Agenda 2000 julkaistiin viime vuoden heinäkuussa? Komission jäsenen Pádraig Flynninkomission puolesta antama vastaus (16. joulukuuta 1998) Espanjan ja Portugalin liityttyä yhteisöön otettiin käyttöön siirtymäajat työntekijöiden vapaata liikkuvuutta koskevan yhteisön lainsäädännön säännösten voimaantulolle. Nämä siirtymäajat olivat seitsemän vuotta ja kymmenen vuotta Luxemburgin osalta. Tämän ajanjakson aikana työntekijöiden vapaata liikkuvuutta oli määrä toteuttaa asteittain. Kun huomattavaa muuttovirtaa ei syntynyt ja muista jäsenvaltioista työtä hakevien Espanjan ja Portugalin kansalaisten määrä itse asiassa laski, neuvosto päätti yksimielisesti lyhentää näitä ajanjaksoja kuuteen vuoteen (kahdeksaan vuoteen Luxemburgin osalta). Kuten kaikkien aiempienkin laajentumisten yhteydessä, muuttoaaltoa pelättiin, mutta samoin kuin aiemmin pelot eivät toteutuneet. Nykyisestä laajentumisesta on julkaistu joitakin tutkimuksia ja artikkeleita, joissa pyritään arvioimaan laajentumisen vaikutusta tuleviin muuttovirtoihin. Komissio lähettää kopiot kahdesta tutkimuksesta(2) suoraan arvoisalle parlamentin jäsenelle ja parlamentin pääsihteeristölle. Näissä tutkimuksissa selvitetään muuttoliikkeeseen vaikuttavat veto- ja työntötekijät sekä se, miten vaikeata on arvioida laajentumisen vaikutusta tieteellisesti ja menetelmällisesti oikealla tavalla. Mahdollisen siirtymäajan yksityiskohdista komissio neuvoo arvoisaa parlamentin jäsentä tutustumaan komission vastaukseen hänen kirjalliseen kysymykseensä E-1276/98. Jäsenvaltiot yhdessä luovat yhteisön neuvotteluasemat. Tähän mennessä ei ole tehty päätöstä työntekijöiden vapaaseen liikkuvuuteen liittyvistä siirtymäajoista. (1) EYVL C 354, 19.11.1998, s. 87. (2) "Ostmitteleuropa auf dem Weg in die EU - Transformation, Verflechtung, Reformbedarf", tehnyt Deutsches Institut für Wirtschaftsforschung, julkaistu vuonna 1997, ja "Auswirkungen der EU-Osterweiterung auf den österreichischen Arbeitsmarkt", tehnyt Österreichisches Institut für Wirtschaftsforschung, julkaistu vuonna 1998.